text: Politiet efterlyser vidner til voldtægt
  14 februar 2016 kl. 18.03
  Gerningsmand er stadig på fri fod efter voldtægt i Kolding natten til lørdag.
  En 23-årig kvinde har anmeldt, at hun natten til lørdag blev voldtaget på Skamlingvejen.
  Kvinden har forklaret til politiet, at voldtægten fandt sted ved femtiden om morgenen, hvor hun blev antastet ved en vigeplads på Skamlingvejen på strækningen mellem lysreguleringen ved Rebæk og Tved og rundkørslen,  som leder trafikken mod Agtrup og Sdr. Bjert.
  Der blev hun trukket ned på en cykelsti og voldtaget.
  - Vi har ikke hørt det fjerneste. Så vi vil fortsat meget gerne høre fra vidner, siger vagtchef ved Sydøstjyllands Politi, Martin Rasmussen, til TV SYD.
  Kvinden har beskrevet manden som omkring 165 centimeter høj, robust af bygning, mørklødet med to centimeter langt fuldskæg. Han bar hættetrøje og talte dårligt dansk.
  